আশা ভোঁসলে বলেছেন, এখনকার গায়কদের মধ্যে আপনি এবং রাহত ফতেহ আলি খান ওঁর প্রিয়...। 
এমন কথা শুনলে ভাল তো লাগেই। কিন্তু সঙ্গে কী মনে হয় জানেন? দায়িত্ব বেড়ে গেল। আরও ভাল কাজ করতে হবে!
শাস্ত্রীয় সংগীতের তালিমের মধ্যে বেড়ে উঠেছেন আপনি। নিয়মিত রেওয়াজ করতে ভাল লাগত ছোটবেলায়? 
বাবা যখন সকালে ঘুম থেকে তুলে দিতেন, কখনও কখনও মনে হতো এ কী রে ভাই! খেলতে যাওয়ার সময় পেতাম না। রবিবারেও রেওয়াজ করতে হতো। কিন্তু এখন বুঝি, সেই সময় রেওয়াজ কত জরুরি ছিল। কণ্ঠ ভগবানদত্ত। কিন্তু রোজ রেওয়াজের মাধ্যমে সেটাকে পালিশ করতে হয়। 
জাভেদ হুসেন থেকে জাভেদ আলি হয়েছিলেন কি গুলাম আলির প্রতি শ্রদ্ধাবশত?
একদম। ছোটবেলা থেকে গুলাম আলির গান শুনতাম আর ভাবতাম, যদি ওঁর মতো হতে পারি! মনে হতো, আমার নাম জাভেদ আলি হওয়া উচিত। গুলাম আলি’কে সম্মান জানিয়ে পদবি পাল্টেছিলাম। বাবার অনুমতি নিয়ে। 
বলিউড-গানের জগতে পৌঁছে গেলেন কীভাবে?
একজন গায়কের ভার্সেটাইল হওয়া উচিত। সব ধরনের গান গাওয়ার সুযোগ কিন্তু প্লেব্যাক সিংগিংয়েই মেলে। শ্রোতাদের কাছে পৌঁছনোও সহজ হয়। তবে গজল আর সেমি-ক্লাসিক্যাল গান থেকে প্লেব্যাকে সরে আসাটা কঠিন ছিল। 
স্ট্রাগ্‌ল তো বেশ কয়েক বছর করতে হয়েছিল! বীতশ্রদ্ধ হয়ে পড়েননি কখনও?
এক মুহূর্তের জন্যও না। কখনও কখনও আত্মীয়-বন্ধুরাই বলত, আরে এর তো কিছু হচ্ছে না! সেটা শুনে আরও জেদ চেপে যেত আমার। উপরওয়ালার আশীর্বাদও ছিল নিশ্চয়ই! 
আপনার প্রিয় জঁর কী?
রোমান্টিক গান। যদিও আমি চেষ্টা করি, সব গানই মন ঢেলে গাইতে। ‘কজরা রে’, ‘নগাড়া’, ‘জশ্‌ন-এ-ইশকা’, ‘গুজারিশ’, প্রতিটা গানেই নিজের সেরাটা দেওয়ার চেষ্টা করেছি। শ্রোতারা আবার আমার গলায় সুফি গান শুনতে পছন্দ করেন। অনেকেই বলেছেন, আমাকে সুফি গান গাইতে শুনলে তাঁদের মনে হয়, অন্য জগতে পৌঁছে গিয়েছেন!
এর জন্য কখনও মনে হয়নি, স্টিরিওটাইপ্‌ড হয়ে যাচ্ছেন?
মাঝে মাঝে মনে হয়। কিন্তু যে ধরনের কাজ আমার থেকে চাওয়া হবে, তাই তো করব। রোমান্টিক গান আরেকটু পেলে ভাল লাগত সত্যিই। ‘হ্যাপি ভাগ যায়েগি’তে যেমন ‘ইয়ারম’ গাইলাম। তবে এটা ভাবলেও ভাল লাগে, যে শ্রোতা বা সংগীত পরিচালকদের কাছে আমার আলাদা একটা পরিচয় তৈরি হয়ে গিয়েছে। সুফি গান মানেই আমার কথা মনে পড়ে তাঁদের!
এখন একই গান অনেক গায়ক আলাদা আলাদাভাবে রেকর্ড করেন। তার মধ্যে থেকে পছন্দেরটা বেছে নেন সংগীত পরিচালক। কখনও এমন হয়েছে, যে কোনও গান আপনি গাইলেন, কিন্তু সেটা ছবিতে আপনার গলায় রইল না?
(হেসে ফেলে) এটা তো আপনাকে বলতে পারব না! তবে মার্কেট এখন এত বড়। ছবির ক্যানভাসও বিশাল। কোনটা ভাল লাগবে, কোনটা নয়— তাই নিয়ে পরীক্ষা চলতেই থাকে। গানের ক্ষেত্রেও ব্যাপারটা তেমনই। একই গান অনেকে গাইছেন। তারপর পরিচালক, প্রযোজক, সংগীত পরিচালক, ছবির অভিনেতা— সকলে মিলে ঠিক করছেন, কার গলার টেক্সচারে গানটা মানাচ্ছে ভাল। আমি এতে অন্যায় কিছু দেখি না। 
গায়কদের ‘শেল্‌ফ লাইফ’ও কি এখন আগের তুলনায় কম?
হ্যাঁ, কম। শিল্পীর সংখ্যা এখন কত বেশি! কাজও অনেক বেশি হয়। একটা গান হিট করার ১৫ দিনের মধ্যে আরেকটা গান হিট করে যায়! প্রতিযোগিতাও তাই চরম। পাঁচ-ছ’বছরের বেশি একজন গায়ককে শোনা যায় না বললেই চলে!
নিজে সংগীত করার কথা ভেবেছেন কখনও?
আমি নিজের জন্য টুকটাক কম্পোজ করতেই থাকি। আপাতত সিঙ্গল নিয়ে ভাবনাচিন্তা করছি। এখন তো সিঙ্গলেরই যুগ! আর ইন্ডিপেন্ডেন্ট মিউজিকে নিজের ইচ্ছেমতো অনেক কিছু করা যায়। তবে ছবির জন্য সংগীত করলে তো বাকি সংগীত পরিচালকেরা আমাকে আর কাজ দেবেন না (হাসি)! 
অনেক গানেই তো লিরিকের আড়ালে অন্য একটা মানে লুকিয়ে থাকে। এরকম ‘ডাব্‌ল মিনিং’এর গান গাওয়ার প্রস্তাব পেয়েছেন কখনও?
এই ধরনের গান মেয়েদের গলায় বেশি থাকে, খেয়াল করবেন! আর আমাকে কেউ এ ধরনের গানের জন্য ভাববেন না, তা আমি বেশ জানি।
ধরুন যদি কেউ ভেবেই ফেলেন?
আমিও তাহলে ভেবে 
দেখব (হাসি)!